KLASA: 034-05/25-01/26

URBROJ: 711-02-02/06-2025-4

Zagreb, 12. ožujka 2025.

**DAVOR DESKAR**

direktor trgovačkog društva DRAFT d.o.o. za poticanje

gospodarskog razvoja, savjetovanje, zastupanje i turistička

agencija

**Predmet:** mišljenje na zahtjev obveznika Davora Deskara, direktora trgovačkog društva

DRAFT d.o.o. za poticanje gospodarskog razvoja, savjetovanje, zastupanje i

turistička agencija

Povjerenstvo za odlučivanje o sukobu interesa (dalje: Povjerenstvo) dana 19. veljače 2025. godine zaprimilo je zahtjev za davanjem mišljenja koji je podnio obveznik Davor Deskar, direktor trgovačkog društva DRAFT d.o.o., za poticanje gospodarskog razvoja, savjetovanje, zastupanje i turistička agencija.

U zahtjevu obveznik navodi da je direktor trgovačkog društva DRAFT d.o.o. koje je registrirano kao lokalna razvojna agencija i čiji su osnivači jedinice lokalne samouprave te da bi osnovao paušalni obrt za sportsku poduku bez poslovođe radi specifičnosti zahtjeva propisa o obrtništvu i potrebe da poslovođa ima adekvatnu kvalifikaciju, tj. zbog nemogućnosti organiziranja istog s jednakovrijednom kvalifikacijom. Također, naveo je da se radi o provođenju sportske poduke do 10 sati tjedno koja nema dodirnih točaka s trgovačkim društvom u kojem obnaša dužnost direktora. Na traženje Povjerenstva, obveznik se očitovao da se poslovi koji bi se obavljali putem obrta odnose isključivo na tenisku poduku djece u vremenskom fondu ne većem od 10 sati tjedno te da pošto se takva vrsta paušalnog obrta kategorizira kao vezani obrt za sportsku poduku kao drugu djelatnost (uz rad), da su za obavljanje iste nužne određene kvalifikacije koje on posjeduje te da bi radi svega navedenog on bio vlasnik obrta.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ 143/21. i 36/24. u daljnjem tekstu: ZSSI) u sastavu Aleksandre Jozić-Ileković, kao predsjednice Povjerenstva, Ines Pavlačić, Nike Nodilo Lakoš, Igora Lukača i Ane Poljak, kao članova Povjerenstva, na 74. sjednici održanoj 12. ožujka 2025. godine, obvezniku daje mišljenje, kako slijedi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Člankom 5. stavkom 1.točkom 5. ZSII-a propisano je da su poslovni subjekti, između ostalog i obrti.

Člankom 1. Zakona o obrtu („Narodne novine“ broj 143/13., 127/19. i 41/20) propisano je da je obrt u smislu tog Zakona samostalno i trajno obavljanje dopuštenih gospodarskih djelatnosti u skladu sa člankom 8. tog Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. tog Zakona. Stavkom 2. istog članka propisano je da poslovođa vodi obrt u ime i za račun obrtnika.

Povjerenstvo ističe da obveznik Davor Deskar, direktor trgovačkog društva DRAFT d.o.o. za poticanje gospodarskog razvoja, savjetovanje i zastupanje i turistička agencija, može biti vlasnik obrta i u istome može raditi navedene poslove od 8 do 10 sati tjedno, ali sukladno članku 18. stavku 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom, već je dužan poslove upravljanja prenijeti na poslovođu, a što može biti i povezana osoba sukladno članku 5. stavku 1. točki 3. ZSSI-a. Također, Povjerenstvo ukazuje obvezniku na zabranu stupanja u poslovni odnos obrta u njegovom vlasništvu s trgovačkim društvom u kojem obnaša dužnost direktora za vrijeme obnašanja dužnosti te u razdoblju od 12 mjeseci od prestanka njezina obnašanja sukladno članku 20. stavku 1., odnosno članku 22. stavku 1. ZSSI-a.

Zaključno, Povjerenstvo ukazuje obvezniku da je prihode od obrta te obavljanja naprijed navedenih poslova sukladno članku 11. ZSSI. dužan prijaviti u imovinskoj kartici.

Stoga je Povjerenstvo dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Davor Deskar, elektroničkom dostavom
2. Objava na internetskoj stranici Povjerenstva
3. Pismohrana